امریکا پرزیدنتی جو بایدن 24 فوریه‌دن بری روسیا ایله محاربه ائدن اوکراینایا بیر میلیارد دو‌لارلیق یئنی تهلوکه‌سیزلیک یاردیمی ائده‌جک‌لرینی آچیقلاییب.
بایدن یازیلی آچیقلاماسیندا اوکراینا پرزیدنتی ولودیمیر زلنسکی ایله تلفون دانیشیغی آپاردیغینی و روسیا ایله داوام ائدن محاربنی موذاکیره ائتدیک‌لرینی قئید ائدیب.
بایدن گؤروش زامانی امریکانین اوکراینایا یاردیمینی داوام ائتدیرجگینی بیلدیریب.
"زلنسکییه معلومات وئردیم کی، امریکا اوکراینایا تهلوکه‌سیزلیک مقصدیله داها بیر میلیارد دو‌لار یاردیم ائده‌جک. بو یاردیم‌لار آراسیندا آغیر سلاح‌لار، ساحل ساوونما سلاح‌لاری، ائله‌جه ده اوکراینانین دونباس‌داکی ساوونما عملیات‌لاری اوچون لازیم اولان پیشرفته راکت سیستم‌لری داخیل‌دیر"، دئیه بایدن قئید ائدیب.
گؤروش زامانی امریکانین محاربه‌دن اذیت چکن اوکراینا‌لی‌لارا یاردیم وعدینی تکرارلادیغینی قئید ائدن بایدن "همچنین اوکراینا داخیلینده اینسان‌لارا کؤمک ائتمک اوچون علاوه 225 میلیون دو‌لارلیق اینسانی یاردیم ائدیله جگینی اعلان ائدیرم. بورایا اینسان‌لارین اساس احتیاج‌لارینی اؤدمک اوچون تهلوکه‌سیز ایچمه‌لی سو، طبی لوازیمات‌لار، قیدا، سیغینا‌جاق و ناغد پول داخیل‌دیر" دئییب.
